Nóg bederf vir ‘skaamtelose’ koning Mswati terwyl mense steiereSwatini se koning Mswati III het homself en sy vroue “geseën” met voertuie van meer as R200 miljoen. (Foto: Twitter) Terwyl staatsamptenare in eSwatini (Swaziland) die afgelope drie jaar geen salarisaanpassings gekry het nie, die gesondheidsorgstelsel in duie gestort het en sommige tersiêre instellings gesluit word weens ŉ gebrek aan geld, gaan koning Mswati III voort met sy peperduur inkopies. “Te midde van dié krisisse wat hy self veroorsaak het, gaan die skaamtelose koning Mswati voort om homself en sy familie te bederf en is hy salig onbewus van die magdom probleme van die mense wat hy beweer hy lei,” het die People’s United Democratic Movement (Pudemo) gesê. Maroela Media het vroeër berig die koning het homself en sy hele harem “geseën” met Rolls Royce-motors ter waarde van meer as R200 miljoen. Die motors is glo nie met belastingbetalers se geld gekoop nie, maar gefinansier deur die koning se spesiale spaargeld. eSwatini se koning Mswati III tydens ‘n besoek aan Suid-Afrika in 2015. (Foto: Siyasanga Mbambani/GCIS) Pudemo sê ondanks die groot woede wat dié stap veroorsaak het, het die koning verdere sout in sy mense se wonde gevryf deur nóg 120 BMW’s en 30 motorfietse vir hom en sy familie se eksklusiewe gebruik te koop. Die voertuie is glo Donderdag afgelewer. “Om te sê dat dit ŉ blatante vertoon van arrogansie en ŉ algehele verontagsaming van die arm mense van Swaziland (sic) se gevoelens deur die monarg is, is om dit sagkens te stel. “Hy wys eintlik vir hulle ŉ middelvinger en bewys aan ŉ ieder en elk dat hy geen ontsag vir die wet het nie en allermins begaan is oor mense se kommer.” Pudemo sê hy veroordeel dié “openlike plundery” van die land se onderdrukte mense in die sterkste terme moontlik en doen ŉ beroep op almal om op te staan teen die koning. “Ons kan nie toelaat dat een familie aanhou om ons in armoede te hou nie. Dit is tyd om terug te baklei en te vat wat regmatig aan ons behoort. Nog van die voertuie wat glo vir die koninklike familie in eSwatini bestem is. (Foto: Twitter) “Ons waardigheid as nasie word ernstig ondermyn deur ŉ parasitiese koninklike familie en ons kan nie langer stilbly terwyl ons swaarverdiende belasting tot voordeel van ŉ familie gebruik word by wie ons geen baat vind nie.” Die Swaziland Solidariteitnetwerk (SSN) het vroeër gesê koning Mswati het die afgelope jare bewys hy is een van die selfsugtigste konings in menseheugenis en sy mees onlangse optrede bewys dit. Die netwerk het óók ŉ beroep op burgers gedoen om in opstand te kom.